Versterking vir Stormers op pad na Nieu-SeelandVersterking is op pad Nieu-Seeland toe om voor Vrydag se laaste toerwedstryd teen die Hurricanes in Wellington by die deur beserings geteisterde Stormers aan te sluit. Luidens ʼn verklaring wat die franchise in Kaapstad uitgereik het, sal Juan de Jongh, Rynhardt Elstadt, Caylib Oostuizen en Damian Willemse by die groep aansluit. Die Springboksenter De Jongh (knie) en die veelsydige voorspeler Elstadt (enkel) het albei van beserings herstel, en kan noodsaaklike ervaring tot die toerspan voeg. Die slegte nuus is dat die stut JC Janse van Rensburg, die Bokslotte Eben Etzebeth en Pieter-Steph du Toit en die losskakel Kurt Coleman almal terugkeer ná die beserings wat die meeste van hulle teen die Highlanders in Dunedin opgedoen het. Janse van Rensburg het ʼn boarmspier geskeur en sal ses weke buite aksie wees. Coleman het ʼn enkelligament in ʼn oefening beseer. Etzebeth het las van ʼn kuitbesering and Du Toit sukkel met ʼn knie. Daar is boonop twyfel oor die kaptein Siya Kolisi se gereedheid vanweë ʼn skouerbesering, en die Bok-bestuursplan vereis dat die stut Frans Malherbe ʼn ruskans moet kry.